CELEX: 52013PC0848
Language: hr
Date: 2014-01-22
Title: Prijedlog ODLUKE VIJEĆA o sklapanju Sporazuma o suradnji o civilnom globalnom navigacijskom satelitskom sustavu (GNSS) između Europske zajednice i njezinih država članica i Kraljevine Maroko

|
			
		
		
		52013PC0848
		
			Prijedlog ODLUKE VIJEĆA o sklapanju Sporazuma o suradnji o civilnom globalnom navigacijskom satelitskom sustavu (GNSS) između Europske zajednice i njezinih država članica i Kraljevine Maroko /* COM/2013/0848 final - 2013/0414 (NLE) */
			
				
		
		
			
			   	OBRAZLOŽENJE
Maroko posjeduje znanje i iskustvo u
svemirskoj tehnologiji i aplikacijama. Želi razviti upotrebu satelitske
radionavigacije na svojem državnom području i u okolnoj regiji (zapadno
Sredozemlje i Zapadna Afrika) s naglaskom na primjene svojstvene tom
području.
Marokanska i europska trgovačka društva
već nekoliko godina njeguju industrijsku suradnju u svemirskom sektoru
koje čine solidan temelj za daljnji razvoj i širenje suradnje u tom
području koje je od iznimne važnosti za obje stranke.
Kontakti povezani sa sudjelovanjem Maroka u
programu GALILEO uspostavljeni su 24. ožujka 2004. na sastanku između
marokanskog ministra infrastrukture i prometa i glavnog direktora za energetiku
i promet Komisije. Nakon kruga bilateralnih savjetovanja ministar je 13.
listopada glavnom direktoru uputio drugo pismo u kojem je potvrdio želju Maroka
za sklapanjem sporazuma o suradnji s Europskom zajednicom u pogledu civilnog
satelitskog radionavigacijskog sustava.
Europska komisija vodila je, na temelju
pregovaračkog mandata koji joj je dodijelilo Vijeće i koji je donesen
21. travnja 2005., pregovore i s marokanskim vlastima parafirala sporazum
8. studenoga 2005. Sporazum je potpisan 12. prosinca 2006. na temelju
Odluke Vijeća od 27. studenoga 2006. o odobravanju potpisivanja.
Sektori suradnje u satelitskoj navigaciji i
određivanju vremena predviđeni sporazumom su sljedeći:
znanstveno istraživanje, industrijska proizvodnja, osposobljavanje, primjena,
razvoj usluga i tržišta, trgovina, pitanja radiofrekvencijskog spektra, pitanja
cjelovitosti, normizacija i certificiranje. Očekuje se da će
sporazumom dodatno učvrstiti zajedničke aktivnosti u tim sektorima u
korist građana, industrija i znanstvenih zajednica stranaka. Potrebno je
napomenuti da prijedlog nema utjecaja na proračun Europske unije.
Kao zemlja iz europskog susjedstva Maroko ima
pravo na pridruživanje Okvirnom programu za istraživanje i inovacije (Obzor
2020.). Osim toga, Maroko i EU potpisali su Sporazum o znanstvenoj i
tehničkoj suradnji. S tim u vezi Maroko može pridonijeti istraživanju
GNSS-a u kontekstu istraživačkih i inovacijskih programa EU-a.
Imajući sporazum u vidu EU i Maroko u
postupku su potpisivanja pisma namjere o suradnji u području GNSS-a,
potvrđujući svoju namjeru za promicanjem suradnje u tom području
i intenzivnim korištenjem uslugama koje se temelje na europskim GNSS programima
u području Sredozemlja.
Države članice Europske unije potpisnice
sporazuma provele su odgovarajuće unutarnje postupke povezane s njegovim
stupanjem na snagu.
Bugarska i Rumunjska postat će ugovorne
stranke sporazuma sklapanjem protokola u skladu s člankom 6.
stavkom 2. Akta o pristupanju Republike Bugarske i Rumunjske i
prilagodbama ugovora na kojima se temelji Europska unija.
Hrvatska će postati ugovorna stranka
sporazuma sklapanjem protokola u skladu s člankom 6. stavkom 2.
Akta o pristupanju Republike Hrvatske i prilagodbama Ugovora o Europskoj uniji,
Ugovora o funkcioniranju Europske unije i Ugovora o osnivanju Europske zajednice
za atomsku energiju.
Od Vijeća se zahtijeva prihvaćanje
sljedećeg prijedloga Odluke o sklapanju sporazuma u ime Europske unije
nakon suglasnosti Europskog parlamenta.
2013/0414 (NLE)
Prijedlog
ODLUKE VIJEĆA
o sklapanju Sporazuma o suradnji o civilnom
globalnom navigacijskom satelitskom sustavu (GNSS) između Europske
zajednice i njezinih država članica i Kraljevine Maroko
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 172. u vezi s
člankom 218. stavkom 6. točkom (a),
uzimajući u obzir prijedlog Europske
komisije,
uzimajući u obzir suglasnost Europskog
parlamenta [1],
budući da:
(1)                   
Vijeće je 21. travnja 2005. ovlastilo
Komisiju da s Marokom pokrene pregovore za sklapanje Sporazuma o suradnji o
civilnom globalnom navigacijskom satelitskom sustavu (GNSS) s Marokom.
(2)                   
U skladu s Odlukom Vijeća br. 10717/06 od
27. studenoga 2006., Sporazum o suradnji o civilnom globalnom
navigacijskom satelitskom sustavu (GNSS) (dalje u tekstu „Sporazum”)
između Europske zajednice i njezinih država članica i Kraljevine
Maroko potpisan je 12. prosinca 2006.
(3)                   
Tim Sporazumom omogućuje se pojačana
suradnja s Marokom u području satelitske navigacije. Njime će se
provesti izvjestan broj elemenata europskih programa satelitske navigacije.
(4)                   
Sporazum bi trebalo odobriti u ime Europske unije,
DONIJELO JE OVU ODLUKU: 
Članak 1.
Ovime se u ime Europske unije odobrava
Sporazum o suradnji o civilnom globalnom navigacijskom satelitskom sustavu
(GNSS) između Europske zajednice i njezinih država članica i
Kraljevine Maroko.
Tekst Sporazuma priložen je ovoj Odluci.
Članak 2.
Predsjednik Vijeća imenuje osobu
ovlaštenu za izdavanje u ime Unije obavijesti predviđene
člankom 18. stavkom 1. Sporazuma, kojom se izražava pristanak
Europske unije na obvezivanje ovim Sporazumom te izdaje sljedeću
obavijest:
„Kao posljedica stupanja na snagu Ugovora iz
Lisabona 1. prosinca 2009. Europska unija zamijenila je i naslijedila
Europsku zajednicu te od navedenog datuma ostvaruje sva prava i preuzima sve
obveze Europske zajednice. Stoga se upućivanja na ‚Europsku zajednicu’ u
tekstu Sporazuma tumače kao upućivanja na ‚Europsku uniju’”.
Članak 3.
Ova Odluka stupa na snagu na dan njezina
donošenja. Objavljuje se u Službenom listu Europske unije.
Sastavljeno u Bruxellesu,
                                                                       Za
Vijeće 
                                                                       Predsjednik
[1]               Suglasnost dana […201.].